Сүлүктү акиташ кендеринин ТОБУ

Сүлүктү акиташ кендеринин ТОБУ  Баткен облусунун Лейлек районунда,  Сүлүктү шаарынын аймагында, Түркстан кырка тоосунун түндүк этегинде жайгашкан. Аймакта Сүлүктү I, Сүлүктү II, Сүлүктү III деген кендер бар. Алар 1939-жылдан белгилүү. Кен аймагын силурдун кумдук, сланец, акиташ, конгломерат тектери түзөт. Пайдалуу катмар акиташ тегинен турат. Өңү ак, агыш, кара темгилдүү. Калыңдыгы 20–30 м, узундугу 2,5 кмге чейин. Кендердеги акиташ тегин цемент даярдоого жана айнек жасоого кошунду катары пайдаланса болот. Запасы Сүлүктү I кениники 40 млн т С2 категориясы боюнча, Сүлүктү II–1,5 млн т (С1), Сүлүктү III –33 млн т (В) жана 225 миң т (С1).

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары